หนุนใช้พร้อมเพย์ วันเดียวได้ภาษีคืน
สรรพากรเตรียมใช้พร้อมเพย์คืนภาษี การันตียื่นผ่านเน็ตได้คืนใน1วัน
29 ต.ค. 2565

สรรพากรเตรียมใช้พร้อมเพย์คืนภาษี การันตียื่นผ่านเน็ตได้คืนใน1วัน
นายประสงค์ พูนธเนศ อธิบดีกรมสรรพากร เปิดเผยว่า ในปีนี้กรมสรรพากรเตรียมระบบไอที เพื่อรองรับการคืนภาษี ด้วยการนำระบบพร้อมเพย์เข้ามาใช้ในการคืนภาษี โดยหากผู้เสียภาษีรายใดขอคืนโดยมีการลงทะเบียนพร้อมเพย์ไว้แล้ว และมีการกรอกข้อมูลถูกต้องครบถ้วน กรมสรรพากรจะดำเนินการคืนภาษีให้ภายใน 1 วัน หลังจากยื่นผ่านอินเทอร์เน็ต จากเดิมเป็นการคืนผ่านเช็คที่จะถึงมือของผู้เสียภาษีภายใน 3-7 วัน
“การคืนภาษีผ่านระบบพร้อมเพย์จะโอนเข้าบัญชีให้กับผู้เสียภาษีทันที นอกจากจะทำให้ได้รับเงินคืนภาษีรวดเร็วกว่าเดิมแล้ว กรมสรรพากรยังสามารถลดค่าใช้จ่ายในการใช้เช็คและค่าส่งเช็คทางไปรษณีย์อีกด้วย” นายประสงค์ กล่าว
ด้าน นายสมชาย แสงรัตนมณีเดช รองอธิบดีกรมสรรพากร ในฐานะโฆษกกรมสรรพากร กล่าวว่า ขณะนี้ใกล้ถึงกำหนดเวลาของการยื่นแบบแสดงรายการภาษีเงินได้บุคคลธรรมดา (ภ.ง.ด.90 ภ.ง.ด.91) ประจำปีภาษี 2559 ซึ่งจะเริ่มยื่นแบบฯ ตั้งแต่วันที่ 1 ม.ค.-31 มี.ค. 2560 โดยขอแนะนำให้ยื่นแบบผ่านอินเทอร์เน็ต www.rd.go.th หรือจะยื่นผ่าน Rd smart tax application ทางโทรศัพท์มือถือ ซึ่งจะทำให้ได้รับความสะดวกรวดเร็ว
สำหรับผู้ที่ถูกหักภาษี ณ ที่จ่ายไว้เกิน กรมสรรพากรจะคืนภาษีให้ด้วยการโอนเงินผ่านระบบพร้อมเพย์ ซึ่งจะช่วยให้ได้รับเงินภาษีคืนรวดเร็วกว่าเดิม และสำหรับผู้ที่ยังไม่ได้สมัครใช้บริการพร้อมเพย์ ขอให้ลงทะเบียนสมัครพร้อมเพย์ด้วยเลขบัตรประชาชน 13 หลัก ผูกไว้กับบัญชีธนาคารที่ต้องการ
ขณะเดียวกัน กรมสรรพากรขอเตือนประชาชนที่เข้าร่วมมาตรการภาษีเพื่อสนับสนุนการท่องเที่ยวในช่วงปลายปี 2559 ระหว่างวันที่ 1-31 ธ.ค. 2559 และมาตรการภาษีเพื่อกระตุ้นเศรษฐกิจ (ช็อปช่วยชาติ) ที่ใช้จ่ายซื้อสินค้าและบริการในประเทศ ระหว่างวันที่ 14-31 ธ.ค. 2559 ผู้เสียภาษีต้องนำมาใช้เป็นหลักฐานลดหย่อนภาษีเงินได้บุคคลธรรมดา คือ ใบกำกับภาษีแบบเต็มรูป ที่เกิดขึ้นจากการท่องเที่ยว ซื้อสินค้า หรือใช้บริการที่ต้องเสียภาษีมูลค่าเพิ่ม (แวต) ในอัตรา 7% ตามจำนวนที่จ่ายจริง แต่ไม่เกิน 1.5 หมื่นบาท โดยต้องเรียกขอจากผู้ประกอบการจดทะเบียนภาษีแวตทุกครั้ง เพื่อเป็นไว้เป็นหลักฐาน